### NN 66/2021 (16.6.2021.), Odluka o naknadi za razvoj društva Vodovod i odvodnja Cetinske krajine d.o.o.

Vodovod i odvodnja Cetinske krajine d.o.o.

1284

Na temelju članka 52. stavak 1. Zakona o financiranju vodnoga gospodarstva (»Narodne novine« broj 153/09, 90/11, 56/13, 154/14, 119/15, 120/16, 127/17 i 66/19) i članka 23. stavak 1. točka 4. Zakona o vodnim uslugama (»Narodne novine« 66/19), skupština društva Vodovod i odvodnja Cetinske krajine d.o.o. 5. ožujka 2021. donijela je

ODLUKU

O NAKNADI ZA RAZVOJ

I. OPĆE ODREDBE

Članak 1.

Ovom se Odlukom, na području pružanja vodne usluge javne vodoopskrbe javnog isporučitelja vodnih usluga Vodovod i odvodnja Cetinske krajine d.o.o. (u daljnjem tekstu: isporučitelj) uvodi obveza plaćanja naknade za razvoj te se određuje njezina visina, namjena potrošnje prikupljenih sredstava od naknade, način i rok uplate naknade, izuzeća od plaćanja, oslobođenja i olakšice, te nadzor nad obračunom i naplatom naknade za razvoj.

Članak 2.

Područje pružanja vodne usluge javne vodoopskrbe isporučitelja čine: Grad Sin, Grad Trilj, Općina Otok, Općina Hrvace i Općina Dicmo.

II. OBRAČUN, NAPLATA I NAMJENA NAKNADE ZA RAZVOJ

Članak 3.

Naknada za razvoj koristit će se prema planu gradnje komunalnih vodnih građevina:

– za sufinanciranje izgradnje sustava javne vodoopskrbe i javne odvodnje,

– za sufinanciranje izgradnje (rekonstrukcije i sanacije) mjesnih mreža,

– za sufinanciranje izgradnje (rekonstrukcije i sanacije) magistralnih i glavnih cjevovoda i drugih vodnih građevina,

– za izradu projektne i tehničke dokumentacije i pokriće troškova stručnog nadzora,

– za otkup i uređenje zemljišta potrebnog za izgradnju vodnih građevina, te radi zaštite izvorišta u zonama sanitarne zaštite.

Članak 4.

Obveznik plaćanja naknade za razvoj je obveznik plaćanja cijene vodne usluge na području pružanja vodnih usluga, uz koju se plaća naknada za razvoj.

III. PRAVA I OBVEZE ISPORUČITELJA

Članak 5.

Naknada za razvoj se uplaćuje na osnovi ispostavljenog računa za vodnu uslugu i iskazuje se kao zasebna stavka na računu te usluge.

Račun za isporučenu vodnu uslugu iz stavka 1. ovog članka ispostavlja Isporučitelj.

Iznos naknade za razvoj ne podliježe obvezi obračunavanja poreza na dodanu vrijednost.

Ukupan iznos naknade za razvoj koju je obveznik dužan platiti predstavlja umnožak količine isporučene vodne usluge i iznosa naknade utvrđene sukladno članku 7. ove Odluke.

Naknada za razvoj je prihod Isporučitelja.

Članak 6.

Način i rokovi uplate naknade za razvoj istovjetni su načinu i rokovima plaćanja cijene vodne usluge javne vodoopskrbe.

Na obračun i plaćanje naknade za razvoj primjenjuju se izuzeća od plaćanja, oslobođenja i olakšice koje se primjenjuju na plaćanje cijene vodne usluge javne vodoopskrbe.

Članak 7.

Naknada za razvoj iznosi 1,00 kn/m³ isporučene vode iz sustava javne vodoopskrbe, za sve kategorije korisnika vodne usluge javne vodoopskrbe.

Članak 8.

Isporučitelj je u obvezi da prikupljena sredstva naknade za razvoj evidentira u svojim poslovnim knjigama na posebnom kontu – poziciji, a način utroška prikupljenih sredstava za financiranje izgradnje objekata iz članka 1. ove Odluke

Članak 9.

Uprava isporučitelja podnosi godišnje izvješće o neplaćenim i utrošenim sredstvima naknade za razvoj skupštini isporučitelja.

Nadzor nad naplatom i trošenjem sredstava naknade za razvoj provodi se u skladu s člankom 25. Zakona o vodnim uslugama.

IV. PRIJELAZNE I ZAVRŠNE ODREDBE

Članak 10.

Neutrošena sredstva naknade za razvoj prikupljena temeljem odluka iz članka 11. stavka 1. ove Odluke utrošit će se u skladu s člankom 3. ove Odluke.

Članak 11.

Stupanjem na snagu ove Odluke, prestaju važiti sve Odluke o naknadi za razvoj jedinica lokalne samouprave iz članka 2. ove Odluke.

Ova Odluka stupa na snagu osmoga dana od objave u »Narodnim novinama«.

Ova Odluka se donosi za razdoblje važenja plana gradnje komunalnih vodnih građevina.

Broj: 222/1-2021

Za Skupštinu Društva
 Kristina Križanac, v. r.